Numeri 27 ABA - Die dogters van Selofgad was van die - Bible Search
Die dogters van Selofgad kry hulle pa se grond
1Die dogters van Selofgad was van die *nageslag van Manasse. Selofgad was die seun van Gefer seun van Gilead seun van Makir seun van Manasse. Die name van die dogters was Magla, Noa, Gogla, Milka en Tirsa. Hulle het nader gekom 2en hulle het gaan staan by die ingang van die tent waar die Here aan die Israeliete *verskyn het. Hulle het gaan staan voor Moses en *die priester Eleasar en die leiers en die hele volk, en hulle het gesê: 3"Ons pa het in die woestyn gesterf. Hy was nie een van die groep wat saam met Korag teen die Here *opstandig geword het nie, hy het gesterf omdat hy self sonde gedoen het. Maar hy het nie seuns gehad wat sy grond kan kry nie. 4Hoekom moet ons pa se naam nou verdwyn uit sy familie? Jy moet vir ons grond gee tussen ons pa se broers."
5Moses het vir die Here gevra of die dogters reg is, 6en die Here het vir hom gesê: 7"Die dogters van Selofgad praat reg. Jy moet vir elkeen haar eie grond gee tussen haar pa se broers, jy moet dit doen. Jy moet vir hulle die grond gee wat hulle pa sou gekry het.
8"En jy moet vir die Israeliete sê:
"Wanneer 'n man sterf en hy het nie 'n seun nie, dan moet julle sy grond vir sy dogter gee. 9As hy ook nie 'n dogter het nie, dan moet julle sy grond vir sy broers gee. 10As hy ook nie broers het nie, dan moet julle sy grond vir sy pa se broers gee. 11En as sy pa nie broers gehad het nie, dan moet julle sy grond gee vir die persoon wat sy naaste familie is, sodat dit daardie persoon se grond sal wees.
"Dit is wat die Israeliete altyd moet doen."
Die Here het dit vir Moses gesê.
Josua moet die leier van die Israeliete wees
12Die Here het vir Moses gesê: "Jy moet op die Abarim-berg klim en na die land kyk wat Ek vir die Israeliete gegee het. 13Wanneer jy klaar gekyk het, dan sal jy sterf soos jou broer Aäron gesterf het 14omdat julle teen My *opstandig was in die Sin-woestyn. Toe die volk My beskuldig het, het julle nie met die water vir hulle gewys dat Ek die *heilige God is nie."
Dit het gebeur by die *Meriba-water, by die stad Kades in die Sin-woestyn. 15Moses het toe vir die Here gesê: 16"Here, God, U gee vir almal die lewe, U moet dan iemand vir die volk kies en aanstel 17wat die leier van die volk kan wees. Die volk van die Here mag nie wees soos skape en bokke wat nie 'n wagter het nie."
18Die Here sê toe vir Moses: "Jy moet vir Josua seun van Nun neem en jy moet jou hande op hom sit. My Gees sal hom lei. 19Jy moet hom voor *die priester Eleasar en voor die hele volk laat staan en jy moet vir hom sê wat hy moet doen. Hulle moet dit hoor. 20Jy moet vir al die Israeliete sê hulle moet gehoorsaam wees aan Josua, soos hulle gehoorsaam was aan jou. 21En wanneer Josua wil weet of hy iets mag doen, dan moet hy vir die priester Eleasar vra om met die *urim vir die Here te vra wat hy moet besluit. Josua en al die Israeliete, die hele volk, moet altyd doen wat die Here sê."
22Moses het gedoen wat die Here gesê het. Hy het vir Josua geneem en hy het hom voor die priester Eleasar en die hele volk laat staan. 23Moses het sy hande op Josua gesit en vir hom gesê wat hy moet doen. Moses het gedoen wat die Here vir hom gesê het.